**Alan Stewart** (s. 31. tammikuuta 1964 Fort St. John, Brittiläinen Kolumbia, Kanada) on entinen kanadalainen jääkiekkoilija. Hän pelasi NHL:ssä New Jersey Devilsissä ja Boston Bruinsissa kuudella kaudella yhteensä 64 ottelua tappelijana.

Ura
---

Stewart pelasi juniorijääkiekkoa WHL:n Prince Albert Raidersissa. New Jersey Devils varasi hänet kesällä 1983 varaustilaisuuden loppuvaiheessa. Stewartin olisi voinut varata jo vuotta aiemmin, mutta kesällä 1982 hän ei ollut riittävän kiinnostava. Seuraavalla kaudella Stewart pelasi vielä Prince Albertissa, jossa hän teki edelleen voimassa olevan WHL:n ennätyksen tekemällä kaudella 14 alivoimamaalia. WHL-kauden päätyttyä keväällä 1984 hän siirtyi AHL:n Maine Marinersiin, joka oli New Jersey Devilsin farmijoukkue. Mariners eteni AHL:n loppuotteluun asti ja Stewart oli mukana voittamassa AHL:n mestaruutta.

Stewart jatkoi uraansa kaudella 1984–1985 Marinersissa. Ensimmäisen kerran hän pääsi pelaamaan NHL:ssä tammikuussa 1986 ja tappeli heti ensimmäisen erän puolivälissä Rick Tocchetin kanssa. Kolmen seuraavan kauden aikana Stewart pelasi suurimmaksi osaksi New Jerseyn farmijoukkueissa, pelaten NHL:ssä yhteensä vain 14 peliä. 

Syyskuussa 1987 Stewart sai tyrän New Jerseyn harjoitusleirillä. Tyrä leikattiin lokakuun lopulla, mutta Stewart ei pelannut alkukaudesta. Syyskuussa 1989 Stewartin jalka murtui neljästä kohtaa harjoitusleirillä. Jalka oli kipsissä tammikuuhun asti, mutta pelaamaan Stewart pääsi vasta huhtikuussa 1990 farmijoukkue Utica Devilsin viimeisessä pelissä.

Uran loppu
----------

Kaudella 1990–1991 Stewart teki lopullisen läpimurron NHL:ään pelaten 41 peliä New Jerseyn 64:tä ensimmäisestä ottelusta. Stewart lopetti kuitenkin yllättäen uransa kesken kauden 26. helmikuuta. Syyksi hän ilmoitti, ettei enää pitänyt jääkiekon pelaamisesta. Lopetuspäätös kesti kaksi viikkoa, sillä 12. maaliskuuta Stewart ilmoitti haluavansa taas pelata ja hänet lähetettiin loppukaudeksi farmijoukkueeseen.

Seuraavan kauden Stewart aloitti New Jerseyssä, mutta hänet myytiin yhden pelin jälkeen lokakuussa 1991 Boston Bruinsiin. Stewart lopetti yllättäen uransa toisen kerran 12 päivää kaupan jälkeen, pelattuaan vain neljä peliä Bostonissa. Lopettamispäätöksen syyksi Stewart kertoi "psykologiset ongelmat ja tyytymättömyyden tappelijan rooliinsa". 

Lopettamisen jälkeen kesällä 1992 Stewart oli töissä huoltoasemalla. Lokakuussa 1992 hän pyörsi lopettamispäätöksensä ja solmi sopimuksen Winnipeg Jetsin kanssa. Stewart pelasi kuitenkin koko kauden Winnipegin farmijoukkue Moncton Hawksissa ja kauden päätteeksi Stewart lopetti uransa kolmannen kerran.

Stewart kärsi alkoholismista uransa aikana.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1981–82 | Prince Albert Midget Raiders | SJHL | 46 | 9 | 25 | 34 | 53 |  |  |  |  |  |
| 1982–83 | Prince Albert Raiders | WHL | 70 | 25 | 34 | 59 | 272 |  |  |  |  |  |
| 1983–84 | Prince Albert Raiders | WHL | 67 | 44 | 39 | 83 | 216 | 5 | 1 | 2 | 3 | 29 |
| 1983–84 | Maine Mariners | AHL |  |  |  |  |  | 3 | 0 | 0 | 0 | 0 | Calder Cup |
| 1984–85 | Maine Mariners | AHL | 75 | 8 | 11 | 19 | 241 | 11 | 1 | 2 | 3 | 58 |
| 1985–86 | New Jersey Devils | NHL | 4 | 0 | 0 | 0 | 21 |  |  |  |  |  |
| 1985–86 | Maine Mariners | AHL | 58 | 7 | 12 | 19 | 181 |  |  |  |  |  |
| 1986–87 | New Jersey Devils | NHL | 7 | 1 | 0 | 1 | 26 |  |  |  |  |  |
| 1986–87 | Maine Mariners | AHL | 74 | 14 | 24 | 38 | 143 |  |  |  |  |  |
| 1987–88 | New Jersey Devils | NHL | 1 | 0 | 0 | 0 | 0 |  |  |  |  |  |
| 1987–88 | Utica Devils | AHL | 49 | 8 | 17 | 25 | 129 |  |  |  |  |  |
| 1988–89 | New Jersey Devils | NHL | 6 | 0 | 2 | 2 | 15 |  |  |  |  |  |
| 1988–89 | Utica Devils | AHL | 72 | 9 | 23 | 32 | 110 | 5 | 1 | 0 | 1 | 4 |
| 1989–90 | Utica Devils | AHL | 1 | 0 | 0 | 0 | 0 | 1 | 0 | 0 | 0 | 11 |
| 1990–91 | New Jersey Devils | NHL | 41 | 5 | 2 | 7 | 159 |  |  |  |  |  |
| 1990–91 | Utica Devils | AHL | 9 | 2 | 0 | 2 | 9 |  |  |  |  |  |
| 1991–92 | New Jersey Devils | NHL | 1 | 0 | 0 | 0 | 5 |  |  |  |  |  |
| 1991–92 | Boston Bruins | NHL | 4 | 0 | 0 | 0 | 17 |  |  |  |  |  |
| 1992–93 | Moncton Hawks | AHL | 45 | 3 | 8 | 11 | 118 | 2 | 1 | 0 | 1 | 20 |

Lähteet
-------

* 1983 NHL Entry Draft - Al Stewart *hockeydraftcentral.com*. Viitattu 7. kesäkuuta 2008. (englanniksi)
* Al Stewart *legendsofhockey.net*. Hockey Hall of Fame and Museum. Viitattu 7. kesäkuuta 2008. (englanniksi)

### Viitteet

1. 1 2  1983 NHL Entry Draft - Al Stewart *hockeydraftcentral.com*. Viitattu 7. kesäkuuta 2008. (englanniksi)
2. ↑  SPORTS PEOPLE: HOCKEY; Devils' Stewart Retires *nytimes.com*. New York Times. Viitattu 8. kesäkuuta 2008. (englanniksi)
3. ↑  SPORTS PEOPLE: HOCKEY; Stewart Comes Back - *nytimes.com*. New York Times. Viitattu 8. kesäkuuta 2008. (englanniksi)
4. ↑  Al Stewart *legendsofhockey.net*. Hockey Hall of Fame and Museum. Viitattu 7. kesäkuuta 2008. (englanniksi)